১৯০৪ খ্রিষ্টাব্দে ব্রিটিশদের তিব্বত অভিযানের ফলে ব্রিটিশদের সঙ্গে তিব্বতী মন্ত্রীপরিষদের মধ্যে একটি চুক্তি স্বাক্ষরিত হয়। এই চুক্তির ফলে ব্রিটিশরা ইয়াদং, গ্যানৎসে ও গার্তোক অঞ্চলে বাণিজ্য করার অনুমতি লাভ করে, তিব্বত ও সিক্কিমের সীমান্ত নির্দিষ্ট হয়, তিব্বত সরকার প্রায় ৭,৫০০,০০০ টাকার সমপরিমাণ অর্থ দিতে বাধ্য থাকে এবং তিব্বতের সঙ্গে অন্যান্য বৈদেশিক শক্তির সম্পর্ক নিষিদ্ধ হয়। ক্ষতিপূরণ লাভ না করা পর্যন্ত চুম্বি উপত্যকা ব্রিটিশদের শাসনাধীনে থাকার কথাও বলা হয়। কিন্তু চিং রাজবংশের তিব্বতের প্রতিনিধি আম্বান ইয়ু তাই সর্বসমক্ষে এই চুক্তির বিরোধিতা করলে ব্রিটিশরা তিব্বতের ওপর চীনের অধিকার স্বীকার করে নেয়, ফলে ১৯০৬ খ্রিষ্টাব্দে চিং সাম্রাজ্য ও ব্রিটিশ সরকারের মধ্যে একটি চুক্তি স্বাক্ষরিত হয়।